স্বরাষ্ট্রমন্ত্রী আসাদুজ্জামান খান কামাল জানিয়েছেন, ইয়াবা ব্যবসায়ীদের শাস্তি সর্বোচ্চ মৃত্যুদণ্ডের বিধান রেখে ‘মাদকদ্রব্য নিয়ন্ত্রণ আইন-২০১৮’ প্রণয়নের কাজ চলছে। ইতোমধ্যে ওই আইনের খসড়া প্রণয়নের কাজ সম্পন্ন হয়েছে। মাদকদ্রব্য নিয়ন্ত্রণ আইনের অধীন সংঘটিত অপরাধের বিচারকাজ দ্রুত পরিচালনার জন্য সরকারের পৃথক আদালত গঠন করার পরিকল্পনা রয়েছে। গতকাল বৃহস্পতিবার জাতীয় সংসদে সরকারি দলের সদস্য দিদারুল আলমের প্রশ্নের জবাবে এসব তথ্য জানান স্বরাষ্ট্রমন্ত্রী।